สังคมข่าวหุ้น
*ตลาดหุ้นผวาสงคราม
6 ม.ค. 2563

เกียรติก้อง ว่องไวยากร
*ตลาดหุ้นผวาสงคราม
*หุ้นทั่วโลกรวมทั้งตลาดหุ้นไทยปั่นป่วน ผวาอาจเกิดสงครามระหว่างสหรัฐฯ กับอิหร่าน หลังทรัมป์ออกมาขู่จะโจมตีเป้าหมายสำคัญในอิหร่าน 52 จุด ขณะที่ตลาดทองคำและน้ำมันพุ่งกระฉูด สวนตลาดหุ้น หุ้นไทยปรับฐานอีกครั้งไม่สามารถฝ่าแนวต้าน 1,600 จุด ด้านกูรูมองว่าในวิกฤตย่อมมีโอกาส หุ้นกลุ่มพลังงานกลับดีดตัวอย่างแรง ฝุ่นยังคงตลบ ตอนนี้ยังไม่มีใครกล้าฟันธงว่าจะเกิดสงครามหรือไม่ แนวรับ 1,560 จุด แนวต้าน 1,575 จุด
*อสังหาฯ-แบงก์ยิ้มออก หลังจากอุตตม หารือกับแบงก์ชาติแล้ว จะผ่อนคลายเกณฑ์ LTV เร็ว ๆ นี้ กระตุ้นกำลังซื้อบ้านและที่ดิน โดยเฉพาะบ้านหลังที่สอง ที่ก่อนหน้านี้ต้องวางดาวน์ 20% แต่หลังจากผ่อนเกณฑ์แล้วจะสามารถกู้ได้ 100% ตัวเด็ด ๆ กลุ่มนี้ ยกตัวอย่าง AP-SPALI ส่วนกลุ่มแบงก์ก็รับอานิสงส์เหมือนกัน หลังจากปีที่แล้วยอดสินเชื่อบ้านวูบไปเยอะ แต่ปีนี้น่าจะกลับมาเป็นปกติ โดยตัวเด่นกลุ่มนี้ SCB-TMB
*กลุ่ม PTT-PTTEP พาเหรดขึ้นกันถ้วนหน้า หลังราคาน้ำมันดิบพุ่งอย่างต่อเนื่อง กูรูคาดจะส่งผลดีในระยะสั้น แต่ไม่น่าส่งผลต่ออุปทานเหมือนในอดีต ดังนั้นจึงแนะนำให้เพียงเก็งกำไรกลุ่มนี้ แต่หากสถานการณ์ยืดเยื้อและรุนแรงขึ้น กลุ่มนี้ก็น่าจะไปต่อได้อีก
*กลุ่มสายการบินโดนพิษไข้ไวรัสปอดอักเสบแพร่ระบาดจากจีน โดยเฉพาะเอเชีย เอวิเอชั่น หรือ AAV เนื่องจากมีเที่ยวบินไปยังเมืองหวู่ฮั่นจำนวน 4 เที่ยวบินต่อสัปดาห์ ส่วน AOT คาดว่าจะได้รับผลกระทบเล็กน้อย โดยปัจจุบันมีสัดส่วนผู้โดยสารชาวจีนประมาณ 16-18% เท่านั้น
*KBANK ร่วงหนัก นักลงทุนกังวลว่าหุ้นของเสี่ยปั้นอาจถูกถอดออกจากดัชนี MSCI หลังธปท.ไทยเอ็นวีดีอาร์ถือครองแค่ 25% จาก 35% มีผล 24 ม.ค. อาจมีการปรับหุ้นออกจากการคำนวณดัชนี เพราะนักลงทุนต่างชาติเข้าลงทุนในหุ้น KBANK ได้ยากขึ้น ปัจจุบัน ไทยเอ็นวีดีอาร์ ถือหุ้น KBANK เหลือ 21.36% แล้ว ดังนั้น มองว่าเป็นเรื่องน่ากังวลที่ MSCI อาจมีการปรับเปลี่ยนหุ้นเข้าคำนวณดัชนีมากกว่า
*ADVANC ตัวเต็ง ชิงคลื่น 5G ชิงอย่างน้อย 2 คลื่น สำหรับการประมูล 5G ที่จะเกิดขึ้นในวันที่ 16 ก.พ. 2563 นี้ กูรูคาด ADVANC จะเข้าร่วมประมูลอย่างน้อย 2 คลื่น ได้แก่ 2600 MHz และ 26 GHz เพื่อรักษาความเป็นผู้นำในตลาด ถูกมองเป็นตัวเลือกดีที่สุด ราคาเป้าหมาย 248 บาท
*วานนี้หุ้นกลุ่มโรงไฟฟ้า GPSC, GULF, BGRIM เป็นที่พักเงิน รวมทั้งหุ้น BAM ในช่วงที่เกิดความกังวลต่อสถานการณ์ความตึงเครียดระหว่างทรัมป์กับอิหร่าน แม้ว่าราคาจะค่อนข้างสูงไปบ้าง แต่โอกาสที่ราคาจะทรุดตัวมาก ๆ มีน้อย เนื่องจากส่วนใหญ่เป็นหุ้นที่มีพื้นฐานที่ดี